**Беларуская гасцеўня “Сёння ў нашай хаце свята”**

*Кіраўнік музея*

*ДУА “Красненскі вучэбна-педагагічны комплекс*

*дзіцячы сад – сярэдняя школа”*

*Мароз М.Ф.*

***Гаспадыня:*** Ой, Алесь! Колькі да нас завітала гасцей.

***Гаспадар:*** Сапраўды. Гасцей з усіх валасцей! Але ж ты не хвалюйся Ганначка, госць лавы не праседзіць.

***Гаспадыня:*** Госць нямнога бывае, да многа бачыць*.(Госці праходзяць у музейны пакой)*

**РАЗАМ: ДОБРЫМ ЛЮДЗЯМ РАДЫ БУДЗЕМ!**

 Дарагія госцейкі,просім у нашу беларускую хатку.

 Найбольш значнымі рытуальнымі цэнтрамі хаты з’яўляліся “Бабін кут”(нездарма казалі: бабіна дарога – ад печы да парога”) і чырвоны кут (мужчынскі).

Яна галодная-

Хата халодная ,

Яна пад’ела-

Хата пацяплела.

Ці здагадаліся вы,пра што ідзе размова?Так, гэта- печ.Яна і грэла,і карміла,і лячыла ад прастуды.Сялянскую хату нельга ўявіць без печы.Звычайна печ мясцілася на кухні,у бліжнім ад увыходу куце.Усярэдзіне печы паляць дровы,пякуць хлеб,сушать грыбы.Печ выклікала павагу ў людзей.Пры ёй нават нельга было брыдкасловіць.

Без руплівай гаспадыні

Печ не печ,а склад цаглін.

Не абсушыць,не сагрэе,

Не накорміць кожны дзень…

Есці зварыць мігам-наце,

Падрумяніць каравай.

Не,не печ,а дзеўка ў хаце,

Хоць ты замуж выдавай.

Печ-сімвал дамашняга ачага.Давайце ўявім ,як патрэскваюць дровы ў печы,як цёпла каля жоўтых языкоў полымя,як смачна пахнуць пухнатыя бліны.Голымі рукамі гаршка з печы не дастанеш,гаршчок ці чыгунок падхоплівалі знізу вілкамі і ставілі ў печ.

За печчу знаходзіўся посуд, які вырабляўся раней у асноўным з чырвонай гліны. Але ёсць збаны і чорна-дымнай керамікі. Збан і гарлач вельмі падобныя між сабою,як браты,толькі гарлач без ручкі і не мае носіка-дзюбкі зверху.

 Многа рэчаў выраблена з дрэва. Напрыклад, вось гэта маслабойка з доўбленага дрэва.

Ступа. Яна сімвалізуе жанчыну. У вясельнай песні

“ Тупу, конікі, тупу

 Прывязлі на двор ступу,

 Не ступу – калодзіцу,

 Не дзеўку – малодзіцу”.

На Масленіцу хлопцам, што не жэняцца, прывязвалі ступу да нагі і патрабавалі магарыч.Ступу выкарыстоўвалі ў медыцыне і ветырынарыі. Калі карова не жавала жвачку таўклі ў ступе лыка з хлебам і соллю і піхалі ёй у рот.

 У вугал хаты гаспадынька утыркнула серп. Серп, як і іншыя

 металёвыя прадметы, служыў для папярэджвання і пазбаўлення ад хваробаў, найбольш характэрных для часу жніва. Праз яго прапаўзала сурочанае дзіця. Жнеям забаранялася класці серп на зямлю, перадаваць з рук у рукі.

 А зараз запрашаю прайсці на покуць.

Покуць-гэта куточак храма у хаце.Уверсе,пад самай столлю, вісяць абразы.Яны маўклівай малітвай асвячаюць хату і жыццё людзей.Покуць прыгожа ўбіраецца.На абразы гаспадыня вешае ўзорныя ручнікі-набожнікі.І зімою тут залацяцца галінкі асвечанай вярбы,пучкі жытневых каласоў і зёлак.За абразамі трымаюць бутэлечку з асвечанай вадою-лекамі ад розных хвароб.

 Светла было на душы,

 Цешыла хата-святліца.

 ‘’Чалавек, не грашы!”-

 Напамінала бажніца.

 Ціхім,спакойным агнём,

 Не ведаючы зацьмення,

 Свечка гарэла і днём,

 Як божае благаславенне.

Пра якія рэчы пойдзе размова далей,падкажа нам загадка:”Стаіць сасна,на сасне лён,на льне жыта”.Так,гэта стол,абрус,хлеб.

 Стол-самая дарагая рэч у хаце. Ён дарагі не таму,што каштуе дорага,а таму,што кожны дзень збірае разам,аб’ядноўвае сям’ю.Таму і стаіць ён звычайна на покуці-самым пачэсным месцы ў хаце.Са сталом звязаны многія рытуальныя дзеянні.Калі быў гатовы вясельны каравай,маладую прыводзілі ў хату,і яна,атрымаўшы благаславенне бацькоў,тройчы абыходзіла са сватам вакол стала.На стол клалі хлеб,стаўлялі свечкі,святую ваду.На стол не садзіліся і не станавіліся нагамі..

Соль і хлеб – гэта адзінае цэлае. Клішэ “хлеб – соль” наогул выкарыстоўвалася для абазначэння ежы і пачастунку. Вера ў моц солі настолькі моцная, што для нейтралізацыі чарадзейскага позірку дастаткова лічылася адно вымаўленне формулы “Соль табе ў вочы” або “Соль-пячына, да чорт з тваімі вачыма”.

Соль сыпалі ў апошнія каласы на дажынках, асвячалі ў царкве ў Чысты чацвер, каб потым выкарыстаць у народнай магіі. Соль выкарыстоўвалі нават любоўнай магіі. Таму пра вельмі закаханых казалі: “Ці не соллю іх абнеслі?”

Стол як далонь Бога. Бо гаспадар частуе гасцей, чым Бог паслаў.

 Пад абразамі садзіўся гаспадар, справа ад яго – мужчыны,

 злева – жанчыны.На стале катэгарычна забаранялася сядзець, гэта магло прывесці да жудаснай нястачы сям’і, класці на стол рэчы, не звязаныя з яго функцыяй. Напрыклад, калі на стале клалася шапка – у хаце будзе сварка, грэбень – будзе балець галава.

 Сноп у абраднасці і павер’ях беларусаў надзяляўся жыватворнай, вытворчай сілай і увасабляў багацце, дабрабыт, пераемнасць.

Асабліва сакральным статусам надзяляўся першы і апошні сноп. Апошні сноп станавіўся цэнтральным атрыбутам шэрагу звычаяў і з ім у абдымку качаліся па полі, куляліся праз яго, неслі ў вёску.Сноп неслі менавіта на кут – як самае ганаровае месца ў хаце, прызначанае.

 Ой,лянок,лянок мой чысты, Валакністы,залацісты!

 Лён – старажытная культура . Яго ведалі людзі тысячы гадоў назад,калі яшчэ карысталіся каменнымі прыладамі ў гаспадарцы . «Пасееш лён – збярэш золата», - кажуць людзі . Але не лёгка дастаецца чалавеку гэта багацце .

 Спачатку лён трэба было пасеяць , затым палоць , ірваць ,слаць , мяць ,трапаць ,часаць ,снаваць і прасці ніткі і толькі пасля можна было ткаць .Валакно льну служыла асноўнай сыравінай для вырабу тканін . Для атрымання валакна саломку льну рассцілалі на лузе або на пожні , звычайна ў канцы жніўня ў час вялікіх рос . Валокны з мачанца лепш выбельваліся і былі больш моцныя , трывалыя . Гатовую трасту звязвалі ў кулі , сушылі . У кастрычніку яе мялі церніцай , трапалі траплом , часалі грэбенем або шчоткай . Атрыманы кужаль або кудзелю пралі пры дапамозе верацяна ці на калаўроце . Кожная вясковая дзяўчына павінна была ўмець ткаць і прасці .Перад вамі ляжаць саматканыя ручнікі , сурвэткі , посцілкі , вытканыя з любоўю і пяшчотай рукамі жанчыны . Напэўна , пагэтаму яны такія непаўторныя і прыгожыя .

Зазірнём у бабулін куфэрак. Праз куфар відаць жыццё чалавека

Надзеў на вяселле

Прыгожы жупан ,

На возле рассеўся

І едзе ,як пан .

 Куфар часта згадваецца ў вясельных песнях. Дзяўчына збірала пасаг , складвала ў куфар .І калі ішла пад вянец,перавозіла куфар у хату жаніха.Рабілі куфры з дошак,па баках мацавалі ручкі.За сталярную справу браліся мужчыны,а размалёўвалі куфры жанчыны.На куфры расцвіталі кветкі,залаціліся каласы ,сінеў лён. У куфры захоўвалі тканіны,адзенне, каштоўныя рэчы .Па тым,што знаходзіцца ў куфры ,меркавалі пра ўмельства і працавітасць дзяўчыны. Аднак народ лічыў ,што багаты пасаг не заўсёды прыносіў шчасце: “Шчасце ў куфар не пакладзеш”,”Не з пасагам жыць,а з чалавекам”. Як вы бачыце,тут вельмі шмат ручнікоў.

 Ручнік выконваў розныя функцыі: набожнік, уцірольнік,галаўны ўбор, пакрывала і інш. Усе яны неслі адну і тую ж глыбінную сімволіку – ахову, спрыянне, добразычлівы ўплыў. Ручнік – неабходны рытуальны прадмет крышчэння. На яго кладуць дзіця пасля абраду. Без ручніка не абходзіўся ніводзін этап вяселля (абвязвалі ручніком сватоў, за ручнік вялі на пасад маладую, на ручнік садзілі, яго падсцілалі на шляху ў хату маладога і ў царкве пры вянчанні). Гэта ўяўляла пажаданне багацця, дабрабыту, а таксама далучэнне да новага дому. У пахавальнай абраднасці ручнік выступаў у ролі медыятра паміж светам жывых і светам памёрлых продкаў.

Пояс. Здавалася б , звычайная маленькая частачка традыцыйнага народнага строю. А ён, аказваецца, мае глыбокую сімволіку: некалі суправаджаў чалавека ад нараджэння да смерці, ахоўваў цела і душу.

 Калі дзіця было яшчэ ва ўлонні маці, яна абвязвала жывот чырвоным паяском ад сурокаў, а калі пужалася, палец левай рукі засоўвала за пояс. Немаўля спавівалі тонкім чырвоным паяском – як бы забяспечвалі абарону ад хвароб і няшчасцяў.Да вяселля дзяўчына павінна была вырабіць сотню, а то і больш паясоў: сватам у знак згоды на шлюб; жаніху перад вяселлем разам з кашуляй і нагавіцамі; радні жаніха; павязаць цераз плячо ўсім вясельнім чынам; на дугу каня; стаць на ручнік і пояс у час вянчання,да стала маладых вялі на паяску.Лічылася, што пояс аберагае ад няшчасцяў.

Гаспадыня : Штосьці цеснавата ў нашай хаце , шмат гасцей сабралася .Чуеце,як шумна і весела на падворку. Давайце і мы туды зазірнем. ( Далей абрад “Гуканне вясны)

**Гаспадыня:**
Гэй,добрыя людзі!
Паглядзіце, што будзе!
На забаву спяшайцеся,
Ды не вельмі штурхайцеся!
Гэй,добрыя людзі!
Паглядзіце, што будзе!
Усе збіраюцца,
Свята пачынаецца!
 **Гаспадар:**Шмат склалі казак, легенд, песень людзі пра сваю зямлю і пра лес свой.
Ёсць у нашага народа з даўняга часу адно паданне, якое пераходзіць ад дзядоў да ўнукаў.
Як брала вясна ў сонца ключы,
Адчыняла сырую зямельку,
Пускала на свет траву-мураву,
Адзявала у лісце бярозы.

**Дзяўчаты:** Хлопцы! Ці трэба нам Вясна – красна?

**Хлопцы:** Трэба!

**Дзяўчаты:** Ці будзем мы яе гукаць?

**Хлопцы:** Будзем!

Ці дазволіце, добрыя людзі,
Вясну клікаць,
Зіму праважаць, лета дажыдаць?

Красна сонца, ясен свет,
Угрэй, упар зямлю,
Распусці зялёную траву.

Вылеці, пчолка ярая,
Вынесі залатыя ключыкі,
Замкні халодную зіманьку,
Адамкні цёплае лецейка.

Гэй, рабяты, выходзьце,
Будзем славу Сонцу спяваць
Ды Вясну клікаць!

**Карагод «Прыйшла Вясна».**
Блаславі, Божа,
Вясну-красну пеці,
На ціхае лета,
На буйнае жыта.
**Песня «Жавароначкі».**

**Дзяўчаты:** благаславі, Божа, вясну гукаць, лецейка сустракаці, зімачку праганяці!

**Хлопчыкі:** Дай, Божа, на жыцечка род, на статак плод, а людзям усім здароўя!

**Дзяўчаты:** Дай,Божа, на зямельку травіцу, на травіцу-расіцу, на лясочак лісточак і вясёлы дзянёчак!

**Дзяўчаты:** Вясна наша вясёлая! Гу! Развесяліла зямлю, ваду! Гу!

**Хлопчыкі:** Ой, вясна, вясна вясёлая, нарасла трава зялёная. Гу-у-у!

**Дзяўчаты:** узвесяліла ўсе горачкі-даліначкі, дзе парабачкі, там дзевачкі. Гу-у!

**Хлопчыкі:** Ідуць парабачкі страляючы, а дзевачкі – спяваючы. Гу-у-у !

**Зіма:** Ой, чалом, чалом ды цёпла лецечка!

**Вясна:** Ой, здарова была ды халодна Зімачка!

**Зіма:** Чаму цябе велічаць. Мяне Зімачку, праклінаюць?

**Вясна:** Бо ты, Зіма, халодная,

Лугі, балоты, памарозіла,

А я, Вясна, ды вяселая.

(Чуюцца крыкі птушак).

**Хлопцы:**

З гары, Зіма, ты нядобрая была!

Адыдзі, Зіма, ты мокрай была!

Згінь, Зіма!

Пусці Вясну на зямлю!

**Зіма:** Галаву вядзе да сну

(Моц акоў маіх аслабла),

Але я вам яшчэ паспею

Адамкнуць Вясну-красну.

Вясну з прыходам вітаю

І трон ёй свій саступаю

А я ж ад’язджаю на спакой

У паўночы край любімы свой .

**(Развітальны карагод з зімою)**

**Хлопец:** прагналі Зіму, будзем Вясну славіць.

 Шуміць, гудзе, Вясна ідзе,

Шчасце і радасць людзям нясе.

Ой, Вясна, Вясна,

Як жа ты красна!

Мы цябе спяваем, цябе сустракаем.

**Вясна:** Добры дзень, мае даражэнькія,

І дарослыя, і маленькія:

Усім, хто мяне чакаў,

Карагоды рыхтаваў!

Зіме – канец – Вясне пачатак!

Для нас усіх сягодня свята:

Музыка, грай! У коле вялікім

Няхай паскачуць чаравікі.

**(танец “Полька”)**

**Хлопец :** Ляціце, птушкі веснавыя,

Нясіце ключы залатыя,

Адмыкайце зямліцу,

Выпускаць расіцу,

І густую, і частую,

І цёплую, і мокрую,

На ўвесь свет.

І на кожны цвет.

**Ляціць Шэрая Галачка, аблятае ўсю прастору пляцоўкі і накіроўваецца да Вясны.**

**Галачка:** Вясна, вясна, вясняначка,

Прымі залатыя ключы!

Ад роднай нашай зямлі.

**Вясна:** Гэты дар прымаю,

Усім людзям міру жадаю.

Каб усім вам сонейка свяціла,

І здароўе ўсім вам была.

**Вясна прымае ключы і разам з Шэрай Галачкай да вучняў.**

**Хлопец :** Усё Вясна старанна падлічыла

І сонцам абагрэла кожны кут.

Ідзі хутчэй, мы шчыра запрашаем, бушуй, квітней ты з намі тут!

**Хлопец** (сутракае Вясну трымаючы ў руках ручнік са збаночкам зерня)

 Бяры зярно і засявай

Палёў шырокія абшары,

Хай новы дзень здабыткам будзе,

Нясе ён радасць, шчасце людзям.

**Вясна:** О,зямля!

Ты ўся ў абновах!

Ты ў мільён званочкаў звоніш.

Ты на ста пявучых мовах

Песняў – радасцю гамоніш.

Ты ўздыхнеш на поўны грудзі –

У полі будуць скібы ўзняты,

Заспявайце ж нівы, людзі,

Прымай, зямля, зярняты!

Вясна з паклонам ставіць збаночак з зернем на падстаўку.

**Шэрая Галачка:** Вясна-вясняначка,

 Мы так цябе чакалі.

Вясна-галубушка,

Мы так цябе гукалі!

**Дзяўчаты**: Ой, вясна-маці!

Хадзі да нас гуляці!

 Хадзі гуляці

У карагодзе скакаці!

 У карагодзе скакаці

Песні спяваці!

 Песні спяваці,

 усіх частаваці!

**Дзяўчаткі** *(падбягаюць да Вясны).*
А ты, Вясна, а ты, красна,
Што ты нам прынесла?
**Вясна.**
А прынесла я вам цёплую вадзіцу, зямлі — травіцу, пастушкам — па кіёчку, а дзяўчаткам — па вяночку.
**Карагод з вяночкамі.***З'яўляюцца валачобнікі, спяваюць, б'юць у бубен, свішчуць.*
**Валачобнікі.**
Ой, барамі сасновымі,
Ой, палямі жытнёвымі,

Ідуць, ідуць валачобнікі,
Гукаючы, спяваючы.

Валачобнікі валачыліся,
Валачобнікі намачыліся.

А за чый двор зачапіліся?
**В.** Ды за наш двор зачапіліся.
Валачобнікі *(ідуць да гаспадыні).*
Ой, ці дома пані гаспадыня?
**Гаспадыня.**Дома, дома.
**Валачобнікі.**
Гаспадыня, гаспадыня,
Зіма ўжо прагнана,
Адчыняй свае дзверы,
Заві нас у госці!
**Гаспадыня.**Заходзьце, добрыя людзі! Дзякуй за добрую навіну!
**Валачобнікі.**
Валачобнікі — не дакучнікі.
Не часта ходзяць, не дакучаюць,
У гэты гадочак — адзін разочак.
**Усе разам.**Частуй нас, гаспадыня, за тое, што Вясну паклікалі.
**Гаспадыня.**Каб пачаставаць, трэба спачатку заспяваць, павесяліць нас, бо без падпалу і дровы не гараць. *Валачобнікі спяваюць прыпеўкі, усіх гасцей запрашаюць да стала., частуюць)*

 **Гаспадар:**Добры звычай старадаўні

Запрашаць гасцей у дом,

Сабірацца на бяседу

за святочным, за сталом.

Мы сардэчна ўсіх вітаем,

Да застолля запрашаем.

**Гаспадыня :**Калі на свеце нехта дзесці

Умее добра працаваць,-

То ўмее ен і смачна з’есці

І – адпаведна – згатаваць

Што смачней у цэлым свеце?

Вам адкажуць нават дзеці.

Наша бульба з чыгунка

Ды збаночак малака!

А найлепшая прысмака

Я скажу вам – верашчака!

З каўбасою ды з грыбамі,

Ды з духмянымі блінамі!

Калдун! Духмяны, самавіты,

Смятанкай свежаю паліты.

Яго так любіць беларус

І часта ставіць на абрус.

Побач- зірк! Як цуд, як казка

Ляжыць вясковая каўбаска,

Ды з каляндрай, з часначком

Таксама ўвітая дымком!

Адну страву ў Заполлі

У бліжэйшым наваколлі

Карасямі называлі

Вельмі часта гатавалі

Вам, папенкі і паны,

Прапануем квас грыбны.

Падаваўся на Каляды,

Кожны з’есці яго рады*.*

Хлеб – галоўнае багацце,

На пачэсным месцы ў хаце.

Ён з мясцовае закваскі,

Паспрабуйце, калі ласка!

Вось народны наш напой –

Хлеба ржанага настой.

Налілі ў цагляны гляк,

Каб трымаць цудоўны смак.

Народ беларускі, гасцінны народ.

І любіць прыгожыя святы.

Дзе столькі вясёлых, цудоўных прыгод

Дзе стол накрываюць багаты.

А стравы такія, што нашы дзяды

Калісьці яшчэ гатавалі,

Нашчадкі да нашых часоў праз гады

Рэцэпты тых страў захавалі.

Мы верым, што звычаі нашы не ўмруць

Майстэрства народа не стухне.

Няхай жа традыцыі нашы жывуць

І ў песнях, і ў святах, і ў кухні.

**Валачобнікі.**Дзякуй за пачастунак, пойдзем далей, панясем добрую навіну іншым людзям.
Жадаем, каб былі здаровымі!
Каб былі багатымі, як зямля!
Вам шчасця, долі і хлеба уволю!
Багатага ўраджаю ў новым годзе!
**Гаспадыня.**Дзякуй, ручніком усім дарога! У добры час!
**Валачобнікі.** Вясна, Вясна-красна!
Прыйшла з радасцю,
3 вялікай міласцю, з цяплом, дабром.
Пра цябе мы спяём.

Вясна стаіць у цэнтры, а дзеці становяцца ў карагод з галінкамі і блакітнымі стужкамі.

**Вясна:** Вельмі мне спадабалася ў вас. Але трэба мне далей рухацца, будзіць расліны, жывёл. Абацаю кожны год да вас завітаць. А зараз прыміце мой развітальны пачастунак.